Այո, Կաննում դիտեցին իմ ֆիլմն ու անմիջապես երկու եվրոպական ու ամերիկյան հեռուստաալիքներ ձեռք բերեցին հայկական «Մի մարդ ձեզ սիրում է» ֆիլմը ԱՄՆ-ում ու Եվրոպայում ցուցադրելու իրավունքը: Դա չտեսնված մի բան էր: Հազարից մի կարճամետրաժ ֆիլմի է հաջողվում գլխավոր կինոշուկայում նման հաջողության արժանանալ: Իսկ ինձ մոտ առհասարակ ամեն բան առաջին անգամ էր՝ առաջին դեբյուտային ֆիլմ, առաջին անգամ Կաննում, և առաջին պայմանագրերը: Երբ գնում էինք, ինձ ասացին՝ «իզուր ես գնում, այնտեղ այնպիսի մրցակցություն է, տարբեր երկրներց հարյուրավոր ֆիլմեր, քո ֆիլմը նույնիսկ չեն էլ դիտի»: Իսկ արդյունքում՝ ամեն ինչ հակառակ դուրս եկավ: Եվ ես ինձ համար չէ, որ ուրախ եմ, ուրախ եմ, որովհետև սիրում եմ հայկական այդ պատմությունը, այդ ֆիլմի սքանչելի հերոսներին, այն վայրերը, որտեղ մենք ֆիլմը նկարահանել ենք, այն երաժշտությունը, որը հնչում է այդտեղ, ու ես ուրախ եմ, որ նրանց նկատել ու հասկացել են, որ նրանց զգացել են: Որ այնտեղ՝ շատ-շատ հեռվում, կարողացել են ըմբռնել մեր հայկական ֆիլմի լուսա-թախծային, քնքուշ այդ շունչը: